DA Den Europæiske Unions Tidende CE 84/252

(2004/C 84 E/0299)

SKRIFTLIG FORESPØRGSEL E-3854/03

af Samuli Pohjamo (ELDR) til Kommissionen

(16. december 2003)

Om: Forberedelser til en reform af reglerne for statsstøtte i Kommissionen

Kommissionen arbejder på en reform af reglerne for statsstøtte. Til reformen knytter sig en række udfordringer, bl.a. hensyntagen til udvidelsens konsekvenser for statistikkerne og undgåelse af konkurrencefordrejninger, men også ønsket om at fremme samhørighedsmålsætningen.

Af hensyn til udviklingen i regionerne og målsætningerne for regionalpolitikken er det vigtigt med en fleksibel lovgivning om statsstøtte.

I hvilken retning går Kommissionens arbejde med reformen? Vil artikel 87, stk. 3, litra c), i traktaten skulle ændres? Vil artikel 87, stk. 3, litra a), fortsat kunne bevares? Hvordan vil man med ændringerne af artiklen tage hensyn til de særlige problemer i de tyndt befolkede områder i Nordeuropa, f.eks. det kolde klima, de store afstande og de deraf følgende høje transportomkostninger?

Når der f.eks. i Nordfinland brydes is i en meters tykkelse over en strækning på 500-1 000km, for at handelsskibene kan nå ud på åbent hav, bevirker det en mærkbar stigning i bruttonationalproduktet, men det påfører samtidig virksomhederne betydelige omkostninger.

Retningslinjerne for statsstøtte begrænser mulighederne for at yde national støtte til navnlig mål 1-områder. Desuden tillades der undtagelser, bl.a. i tyndt befolkede områder.

Hvordan vil der i den nye reform blive taget højde for, at en betragtelig del af områderne i de nuværende medlemslande vil skulle flyttes fra mål 1 til mål 2? I disse områder, hvoraf mange er landbrugsområder, er det nødvendigt at understøtte konkurrenceevnen med særforanstaltninger, hvis det skal undgås, at centraliseringen fortsætter, og befolkningen vedbliver med at flytte til de økonomisk centrale områder. Vil Kommissionen overveje andre kriterier som grundlag for statsstøtte end inddelingen i målområder og de i den forbindelse anvendte BNP-kriterier?

Svar afgivet på Kommissionens vegne af Mario Monti

(11. februar 2004)

Kommissionen agter ikke at foreslå ændringer til EF-traktatens artikel 87.

Med hensyn til retningslinjer for statsstøtte med regionalt sigte (1) besluttede Kommissionen den 2. april 2003 (2) til sin tid at gennemføre en revision af disse retningslinjer for perioden efter 2006, idet medlemsstaterne og Kommissionen skulle have tid til at udarbejde, meddele og godkende nye regionalstøttekort.

Med hensyn til de særlige vanskeligheder i de tyndt befolkede områder, som det ærede medlem henviser til, vil Kommissionen henlede opmærksomheden på den kendsgerning, at de nuværende retningslinjer faktisk indeholder særlige bestemmelser for disse områder, selv hvor de ikke falder ind under undtagelsesbestemmelsen i EF-traktatens artikel 87, stk. 3, litra a). I henhold til EF-traktatens artikel 87, stk. 3, litra c) er den støtteintensitet, der er tilladt ved investeringer, højere dér end i andre områder, som falder ind under denne undtagelse. Til trods for Kommissionens generelt negative holdning til driftsstøtte tillader retningslinjerne endvidere transportstøtte i disse områder for at dække de øgede udgifter til godstransport.

Det ærede medlem kan være rolig for, at Kommissionen i revisionen af retningslinjerne, der foretages i nært samarbejde med medlemsstaterne, bestemt endnu en gang vil tage højde for de særlige vanskeligheder i tyndt befolkede områder.

(1) EFT C 74 af 10.3.1998 og EFT C 258 af 9.9.2000.

(2) EUT C 110 af 8.5.2003.